section_heading: Dizajn i razvoj
paragraph_text: Njemačka zrakoplovna kompanija „Heinkel“ je dizajnirala zrakoplov po narudžbi japanske tvrtke Aichi Kokuki s ciljem da istoga uključe u natječaj kojeg je raspisala japanska mornarica. Heinkel je izradio jedan prototip nazvan HD 56, kojeg je zatim mornarica usporedno proučavala skupa sa zrakoplovima Nakajima E4N i Kawanishi E5K. Heinkelov prototip je 1931. godine proglašen najboljim, s time da je tvrtka Aichi trebala poraditi na nekim poboljšanjima, prije svega na većem dosegu. Preuređene inačice konkurentskih zrakoplova kompanija Nakajima i Kawanishi su na kraju također ušle u proizvodnju, s time da je zrakoplov tvrtke Nakajima na kraju proizveden u mnogo većem broju negoli sam E3A.